CELEX: 62010CN0150
Language: fi
Date: 2010-03-29 00:00:00
Title: Asia C-150/10: Ennakkoratkaisupyyntö, jonka Tribunal de première instance de Bruxelles (Belgia) on esittänyt 29.3.2010 — Bureau d’intervention et de restitution belge (BIRB) v. Beneo Orafti SA

19.6.2010   
            
            
               FI
            
            
               Euroopan unionin virallinen lehti
            
            
               C 161/21
            
         
      Ennakkoratkaisupyyntö, jonka Tribunal de première instance de Bruxelles (Belgia) on esittänyt 29.3.2010 — Bureau d’intervention et de restitution belge (BIRB) v. Beneo Orafti SA
      (Asia C-150/10)
      (2010/C 161/30)
      Oikeudenkäyntikieli: ranska
      
         Ennakkoratkaisua pyytänyt tuomioistuin
      
      Tribunal de première instance de Bruxelles
      
         Pääasian asianosaiset
      
      
         Kantaja: Bureau d'intervention et de restitution belge (BIRB)
      
         Vastaaja: Beneo Orafti SA
      
         Ennakkoratkaisukysymykset
      
      
                  1)
               
               
                  Onko komission asetuksen N:o 493/2006 (1) 9 artiklan perusteella sokerintuotantoyritykselle myönnetyt väliaikaiset kiintiöt suljettu neuvoston asetuksella N:o 320/2006 (2) ja sääntöjen soveltamisohjeita koskevalla komission asetuksella N:o 968/2006 (3) käyttöön otetun väliaikaisen rakenneuudistusjärjestelmän ulkopuolelle, kun otetaan huomioon, että
                  
                              a)
                           
                           
                              näihin kiintiöihin ei sovelleta väliaikaista rakenneuudistusmaksua,
                           
                        
                              b)
                           
                           
                              niihin ei voi saada rakenneuudistustukea ja
                           
                        
                              c)
                           
                           
                              ne eivät ole neuvoston asetuksessa N:o 320/2006 tarkoitettuja kiintiöitä sellaisina kuin ne on määritelty kyseisen asetuksen 2 artiklan 6 kohdassa?
                           
                        
            
                  2)
               
               
                  Vaikka edeltävään kysymykseen vastattaisiin kieltävästi, ovatko väliaikaiset kiintiöt itsenäisiä ja tavanomaisista peruskiintiöistä erillisiä kiintiöitä, kun otetaan huomioon, että
                  
                              a)
                           
                           
                              väliaikaiset kiintiöt myönnetään komission asetuksen N:o 493/2006 9 artiklan perusteella eikä neuvoston asetuksen N:o 318/2006 (4) 7 artiklan perusteella,
                           
                        
                              b)
                           
                           
                              väliaikaisten kiintiöiden myöntämisperusteet eroavat tavanomaisten peruskiintiöiden myöntämisperusteista ja
                           
                        
                              c)
                           
                           
                              väliaikaiset kiintiöt ovat väliaikaisia toimenpiteitä, joiden tarkoituksena on helpottaa siirtymistä entisestä sokerialan markkinajärjestelystä yhteisön uuteen sokerialan markkinajärjestelyyn ja joita näin ollen sovelletaan lähtökohtaisesti ainoastaan markkinointivuonna 2006/2007?
                           
                        
            
                  3)
               
               
                  Jos jompaankumpaan edeltävään kysymykseen (tai niihin molempiin) vastataan myöntävästi, voidaanko sokerintuotantoyritykselle, joka on hakenut markkinointivuodelle 2006/2007 rakenneuudistustukea neuvoston asetuksen N:o 320/2006 3 artiklan mukaisesti, myöntää markkinointivuodelle 2006/2007 väliaikainen kiintiö asetuksen 493/2006 9 artiklan mukaisesti?
               
            
                  4)
               
               
                  Jos edeltävään kysymykseen vastataan kieltävästi, voiko sovellettava seuraamusmaksu koostua myönnetyn rakenneuudistustukiosuuden takaisin perimisestä ja väliaikaisen kiintiön takaisin perimisestä? Kuinka tämä komission asetuksen N:o 968/2006 26 artiklan 1 kohdassa tarkoitettu takaisin perittävä summa ja 27 artiklassa tarkoitettu seuraamusmaksu on laskettava tilanteessa, jossa sokerintuotantoyritys on saanut rakenneuudistustukea (markkinointivuodelle 2006/2007) ja on käyttänyt väliaikaisen kiintiönsä (johon ei ole myönnetty mitään rakenneuudistustukea)? Onko tämän seuraamusmaksun laskennassa otettava huomioon kaikki seuraavat seikat tai osa niistä:
                  
                              a)
                           
                           
                              kustannukset, jotka kyseessä olevalle sokerintuotantoyritykselle ovat aiheutuneet tuotantovälineiden purkamisesta,
                           
                        
                              b)
                           
                           
                              tappiot, joita kyseessä oleva sokerintuotantoyritys on kärsinyt luovuttuaan tavanomaisesta peruskiintiöstään,
                           
                        
                              c)
                           
                           
                              se seikka, että väliaikainen kiintiö on yksittäinen ja väliaikainen toimenpide, joka antaa mahdollisuuden tuotantoon ainoastaan markkinointivuonna 2006/2007 ja jota ei sovelleta muihin markkinointivuosiin (paitsi sokerin väliaikaisen kiintiön tapauksessa),
                           
                        
                              d)
                           
                           
                              onko takaisinperittävän summan määrittäminen siten, että huomioon ei oteta edellä a–c alakohdassa mainittuja seikkoja, vastoin suhteellisuusperiaatetta?
                           
                        
            
                  5)
               
               
                  Edellä esitetyistä kysymyksistä huolimatta, milloin rakenneuudistussuunnitelman perusteella tehdyt sitoumukset tulevat voimaan eli milloin niistä tulee hakijaa velvoittavia?
                  
                              a)
                           
                           
                              Tapahtuuko se markkinointivuoden alussa, jonka osalta hakija on tehnyt rakenneuudistustukea koskevan hakemuksen,
                           
                        
                              b)
                           
                           
                              silloin kun hakemus jätetään toimivaltaiselle kansalliselle viranomaiselle,
                           
                        
                              c)
                           
                           
                              silloin kun toimivaltainen kansallinen viranomainen ilmoittaa, että hakemus on asianmukainen,
                           
                        
                              d)
                           
                           
                              silloin kun toimivaltainen kansallinen viranomainen ilmoittaa, että hakemuksen perusteella voidaan myöntää rakenneuudistustukea,
                           
                        
                              e)
                           
                           
                              vai silloin kun toimivaltainen kansallinen viranomainen ilmoittaa päätöksestään myöntää rakenneuudistustukea?
                           
                        
            
                  6)
               
               
                  Jos toiseen kysymyksistä [1 ja 2] (tai niihin molempiin) vastataan myöntävästi, voiko sokerintuotantoyritys, jolle on myönnetty väliaikainen kiintiö markkinointivuodelle 2006/2007, käyttää tätä kiintiötä markkinointivuonna, vaikka kyseiselle yritykselle on myönnetty sen tavanomaista peruskiintiötä koskeva rakenneuudistustuki markkinointivuodesta 2006/2007 alkaen?
               
            
                  7)
               
               
                  Jos kysymyksiin [1, 2 ja 6] vastataan kieltävästi, voiko jäsenvaltion kansallinen toimivaltainen viranomainen lisätä takaisinperittävään rakenneuudistustukiosuuteen ja komission asetuksen 968/2006 26 ja 27 artiklassa tarkoitettuun seuraamusmaksuun komission asetuksen 967/2006 (5) 4 artiklassa tarkoitetun ylijäämämaksun, jos rakenneuudistussuunnitelmaan liittyviä sitoumuksia ei ole noudatettu, vai onko tällainen seuraamusmaksujen yhteenlaskeminen ristiriidassa ne bis in idem -periaatteen, suhteellisuusperiaatteen ja syrjimättömyysperiaatteen kanssa?
               
            
         (1)  Sokerialan yhteisen markkinajärjestelyn uudistukseen liittyvistä siirtymätoimenpiteistä ja asetusten (EY) N:o 1265/2001 ja (EY) N:o 314/2002 muuttamisesta 27.3.2006 annettu komission asetus (EY) N:o 493/2006 (EUVL L 89, s. 11).
      
         (2)  Yhteisön sokerialan väliaikaisesta rakenneuudistusjärjestelmästä ja yhteisen maatalouspolitiikan rahoituksesta annetun asetuksen (EY) N:o 1290/2005 muuttamisesta 20.2.2006 annettu neuvoston asetus (EY) N:o 320/2006 (EUVL L 58, s. 42).
      
         (3)  Yhteisön sokerialan väliaikaista rakenneuudistusjärjestelmää koskevan neuvoston asetuksen (EY) N:o 320/2006 täytäntöönpanoa koskevista yksityiskohtaisista säännöistä 27.6.2006 annettu komission asetus (EY) N:o 968/2006 (EUVL L 176, s. 32).
      
         (4)  Sokerialan yhteisestä markkinajärjestelystä 20.2.2006 annettu neuvoston asetus (EY) N:o 318/2006 (EUVL L 58, s. 1).
      
         (5)  Neuvoston asetuksen (EY) N:o 318/2006 täytäntöönpanoa koskevista yksityiskohtaisista säännöistä kiintiön ulkopuolisen tuotannon osalta sokerialalla 29.6.2006 annettu komission asetus (EY) N:o 967/2006 (EUVL L 176, s. 22).